《沧浪翁泛海应制》
明代·吴伯宗

溪翁本爱濯沧浪，又向沧浪驾巨航。手折珊瑚窥渤澥，目瞻红日上扶桑。

鳌头晓色连三岛，鹤背西风遍八荒。倘遇仙人丹九转，愿同芹曝献君王。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。